កូរ៉េ​ខាង​ជើង​​បង្ហាញ​អ្នក​យក​ព័ត៌មាន​បរទេស​ពី​កន្លែង​បាញ់​រ៉ុកែត
ព័ត៌មាន​អន្តរជាតិ​សំខាន់​ៗ​ផ្សេងទៀត​​សម្រាប់​យប់​ថ្ងៃ​ ច័ន្ទ​ ទី​០៩​ ខែ​មេសា។
មន្រ្តីអវកាសរបស់ប្រទេសកូរ៉េខាងជើង បានចាត់វិធានការដ៏កម្រមួយកាលពីថ្ងៃអាទិត្យដោយអនុញ្ញាតិឲ្យពួកអ្នកកាសែតបរទេសមើលកាំជ្រួចរ៉ុកែត ដែលប្រុងប្រៀបបាញ់បង្ហោះនៅសប្តាហ៍នេះ ទោះបីមានការជំទាស់ប្រឆាំងពីសហរដ្ឋអាមេរិកនិងប្រទេសកូរ៉េខាងត្បូងក៏ដោយ។ ការមើលកាំជ្រួចរ៉ុកែតបានកើតមានឡើងនៅពេលដែលរូបថតស៊ើបការណ៍សម្ងាត់របស់កូរ៉េខាងត្បូង ដែល VOA ទទួលបាន បង្ហាញពីអ្វីទំនងជាការប្រុងប្រៀបធ្វើតេស្តុសាកល្បងនុយក្លេអ៊ែរទី៣របស់កូរ៉េខាងជើង។ រដ្ឋាភិបាលទីក្រុងព្យូងយ៉ាងនៅតែនិយាយថាកាំជ្រួចរ៉ុកែត ដែលត្រូវបាញ់បង្ហោះនៅចន្លោះថ្ងៃទី១២និង១៦ខែមេសានេះ នឹងដឹកផ្កាយរណបសម្រាប់មើលអាកាសធាតុតែប៉ុណ្ណោះ ប៉ុន្តែសហរដ្ឋអាមេរិកនិងកូរ៉េខាងត្បូងនិយាយថាព្រឹត្តិការណ៍នេះជាការធ្វើតេស្តុកាំជ្រួចផ្លាង Ballistic Missile។ លោក Jang Myong Jin អ្នករៀបចំចាត់ចែងទូទៅនៅទីកន្លែងបាញ់បង្ហោះបានប្រាប់ពួកអ្នកយកព័ត៌មានថា នៅក្រោមសន្ធិសញ្ញាអវកាស ប្រទេសទាំងអស់មានសិទ្ធិអភិវឌ្ឍបច្ចេកវិទ្យាអវកាសដើម្បីគោលបំណងសន្តិភាព។ សេចក្តីសម្រេចចិត្តរបស់ក្រុមប្រឹក្សាសន្តិសុខអង្គការសហប្រជាជាតិដែលតាក់តែងដោយសហរដ្ឋសហរដ្ឋអាមេរិក បាននិយាយអំពីបច្ចេកវិទ្យានៃការបាញ់បង្ហោះកាំជ្រួចមីស៊ីល។ ទោះជាយ៉ាងណាក៏ដោយ មានសន្ធិសញ្ញាមួយដែលសំខាន់ជាងសេចក្តីសម្រេចចិត្តនេះហើយនេះជាសន្ធិសញ្ញាអវកាស។ សន្ធិសញ្ញានេះបានចែងយ៉ាងច្បាស់ថាប្រទេសនិមួយៗមានសិទ្ធិអភិវឌ្ឍបច្ចេកវិទ្យាអវកាសហើយនឹងរុករកអវកាសដោយគោលបំណងសន្តិភាព។ ពួកមន្រ្តីតួកគី និយាយថាកងទ័ពស៊ីរីបានបាញ់ឆ្លងកាត់ព្រំដែនចូលក្នុងជំរុំជនភៀសខ្លួនដោយធ្វើឲ្យអ្នកបកប្រែជាតិតួកគីម្នាក់និងជនភៀសខ្លួនស៊ីរី២នាក់ទៀតបានរងរបួសនៅក្នុងឧបទ្ទវហេតុបែបនេះលើកទី១ចាប់តាំងពីតួកគីបានចាប់ផ្តើមផ្តល់កន្លែងជ្រកពួនដល់ជនភៀសខ្លួនស៊ីរីរាប់ពាន់នាក់កាលពីឆ្នាំទៅមក។ សហគមន៍សេដ្ឋកិច្ចនៃរដ្ឋអាហ្វ្រិកខាងលិច (ECOWAS) បានលុបចោលការដាក់ទណ្ឌកម្មសេដ្ឋកិច្ចប្រឆាំងនឹងប្រទេសម៉ាលី ដោយនិយាយថា ខ្លួនបានជំរុញឲ្យមេដឹកនាំរដ្ឋប្រហារយោធាតាំងចិត្តធ្វើឲ្យមានការគ្រប់គ្រងតាមរដ្ឋធម្មនុញ្ញឡើងវិញ។ សេចក្តីរាយការណ៍ថ្មីរបស់ធនាគារពិភពលោក បានប្រាប់ឲ្យដឹងថា ការរីកធំដ៏ឆាប់រហ័សនៃទីក្រុងដ៏សំខាន់ៗក្នុងប្រទេសវៀតណាម កំពុងធ្វើឲ្យតម្លៃផ្ទះឡើងខ្ពស់ដែលមិនអាចឲ្យអ្នកស្រុកអាចទិញបានហើយនឹងបង្កើនការគំរាមកំហែងធ្វើឲ្យស្ទះការដឹកជញ្ជូន។ លោក Recep Tayyip Erdogan នាយករដ្ឋមន្រ្តីនៃប្រទេសតួកគី បានស្ថិតនៅក្នុងប្រទេសចិន ដែលជាទីកន្លែងដែលលោកនឹងជួបជាមួយមន្រ្តីចិនកំពូលៗដើម្បីធ្វើឲ្យទំនាក់ទំនងសេដ្ឋកិច្ចនិងនយោបាយមានភាពកាន់តែជិតស្និទ្ធឡើងរវាងប្រទេសទាំង២។ មេដឹកនាំនៃចលនាបះបោរដ៏យូរអង្វែងមួយនៃប្រទេសភូមា បានជួបគ្នាកាលពីថ្ងៃអាទិត្យជាមួយលោកស្រី Aung San Suu Kyi មេដឹកនាំនិយមលទ្ធិប្រជាធិបតេយ្យនិងសមាជិកសភាទើបជាប់ឆ្នោតថ្មីនៅគេហដ្ឋានរបស់លោកស្រីក្នុងទីក្រុងរ៉ង់ហ្គូន។ ក្រុមជំនាញការយោធារបស់សហរដ្ឋអាមេរិកបានទៅដល់ប្រទេសប៉ាគីស្ថានដើម្បីផ្តល់ជំនួយបច្ចេកទេសក្នុងកិច្ចខិតខំស្វែងរកទាហាននិងជនស៊ីវិល១៣៥នាក់ដែលបានកប់នៅក្នុងការបាក់ផ្ទាំងទឹកកកដ៏ធំមួយនៅតំបន់ភ្នំ Kashmir នៅជិតព្រំដែនជាមួយប្រទេសឥណ្ឌា។ កប៉ាល់ទេសចរណ៍មួយគ្រឿងដែលបានចាកចេញពីកំពុងផែ Southampton នៃប្រទេសអង់គ្លេសកាលពីថ្ងៃអាទិត្យបានបើកបរតាមផ្លូវសមុទ្រដែលកប៉ាល់ Titanic បានលិចជាប្រវត្តិសាស្រ្តកាលពី១០០ឆ្នាំមុន។